b"\n_START_ARTICLE_\nSit\xc5\xa1\n_START_SECTION_\nOrganisaatio\n_START_PARAGRAPH_\nSit\xc5\xa1 muodostui pienist\xc3\xa4 yksik\xc3\xb6ist\xc3\xa4 (\xc4\x8doty) kyliss\xc3\xa4 ja kaupungeissa, sek\xc3\xa4 suuremmista yksik\xc3\xb6ist\xc3\xa4 (ko\xc5\xa1i) piirikuntatasolla. Sit\xc5\xa1in johdossa oli Dmytro Klympu\xc5\xa1 ja sen varajohtajana toimi Ivan Roha\xc4\x8d. J\xc3\xa4rjest\xc3\xb6n j\xc3\xa4senten teht\xc3\xa4viin kuului esimerkiksi paikallisen poliisin tukeminen ja alueen rajojen valvonta Unkarista ja Puolasta tulevien soluttautujien varalta. N\xc3\xa4iden toimien ohella Sit\xc5\xa1 julkaisi my\xc3\xb6s lehte\xc3\xa4 nimelt\xc3\xa4 Nastup ja sill\xc3\xa4 oli Letiu\xc4\x8da estrada\xc2\xa0-niminen teatteriryhm\xc3\xa4. J\xc3\xa4rjest\xc3\xb6n johto koostui paikallisista Ukraina-mielisist\xc3\xa4 aktivisteista, mutta sen rivij\xc3\xa4senten valtaosa oli per\xc3\xa4isin Galitsiasta ja sen j\xc3\xa4senten tavoitteena oli ukrainalainen valtio. J\xc3\xa4rjest\xc3\xb6n tarkkaa kokoa ei tunneta, mutta siihen kuului noin 300\xe2\x80\x93400 aseellista j\xc3\xa4sent\xc3\xa4.\n_START_SECTION_\nHistoria\n_START_PARAGRAPH_\nSit\xc5\xa1 perustettiin 9. marraskuuta 1938 hieman sen j\xc3\xa4lkeen, kun Avgustyn Volo\xc5\xa1ynin johtama hallitus nousi valtaan tuolloin autonomisella Taka-Karpatian alueella. J\xc3\xa4rjest\xc3\xb6 radikalisoitui eneneviss\xc3\xa4 m\xc3\xa4\xc3\xa4rin ennen maaliskuun 1939 poliittista kriisi\xc3\xa4. Kehityst\xc3\xa4 tuki Saksa, jonka tarkoituksena oli lakkauttaa M\xc3\xbcnchenin sopimuksen rampauttama T\xc5\xa1ekkoslovakia. 14. maaliskuuta 1939 osa j\xc3\xa4rjest\xc3\xb6n j\xc3\xa4senist\xc3\xa4 yritti vallankaappausta Volo\xc5\xa1ynin hallitusta vastaan, johon kuului my\xc3\xb6s hy\xc3\xb6kk\xc3\xa4ys alueella viel\xc3\xa4 olleita t\xc5\xa1ekkoslovakialaisia armeijan joukkoja vastaan. Lev Prchalan johtamat t\xc5\xa1ekkoslovakialaiset vastasivat hy\xc3\xb6kk\xc3\xa4ykseen molempien osapuolten k\xc3\xa4rsiess\xc3\xa4 muutamia kuolonuhreja. 15. maaliskuuta Unkarin armeija aloitti etenemisen Taka-Karpatiaan ja alueen hallitus julistautui itsen\xc3\xa4iseksi Karpato-Ukrainan tasavaltana. Tasavaltaa johtanut Volo\xc5\xa1yn p\xc3\xa4\xc3\xa4tti olla tekem\xc3\xa4tt\xc3\xa4 aseellista vastarintaa unkarilaisia vastaan ja pakeni Romaniaan. Osa Sit\xc5\xa1in j\xc3\xa4senist\xc3\xa4 julisti h\xc3\xa4net petturiksi ja k\xc3\xa4ynnisti liikekannallepanon. Sit\xc5\xa1in j\xc3\xa4senet hy\xc3\xb6kk\xc3\xa4siv\xc3\xa4t aseistautumattomien opiskelijoiden tukemana unkarilaisia joukkoja vastaan Krasne Polessa hieman H'ustin ulkopuolella. Surmansa sai useita Sit\xc5\xa1in j\xc3\xa4seni\xc3\xa4 sek\xc3\xa4 opiskelijoita.\n_START_SECTION_\nKulttuurissa\n_START_PARAGRAPH_\nUkrainalaismieliset maastamuuttajat l\xc3\xa4nsimaissa ja kansallismieliset tahot kommunismin j\xc3\xa4lkeisess\xc3\xa4 Ukrainassa ovat julkaisseet useita teoksia Sit\xc5\xa1-j\xc3\xa4rjest\xc3\xb6\xc3\xa4 koskien. Sit\xc3\xa4 on k\xc3\xa4ytetty esimerkkin\xc3\xa4 rohkeasta vastarinnasta v\xc3\xa4itetysti fasismia edustanutta Mikl\xc3\xb3s Horthyn johtamaa Unkaria vastaan."